JAVNA PREDŠKOLSKA USTANOVA „TROL“

MLADENA STOJANOVIĆA 11

DERVENTA

Broj:

Datum:

Izvještaj o radu JPU „Trol“ Derventa za radnu

2020/2021. godinu

**GLAVNE AKTIVNOSTI USTANOVE U IZVJEŠTAJNOM PERIODU**

U Javnoj predškolskoj ustanovi „Trol“ u toku 2020/21. godine upisano je i boravilo 286 djece, od toga u cjelodnevnom, redovnom programu 211, dok je u Programu pripreme u godini pred polazak u školu boravilo 75 djece. Broj djece koja su primljena u toku godine prema uzrasnim grupama odgovara propisanom broju djece, koji je donesen Zakonom o predškolskom vaspitanju i obrazovanju. Vrijeme boravka djece u Ustanovi je od 6.30. do 16.30 časova svakog radnog dana. O djeci brine 19 vaspitno-obrazovnih radnika, kao i tim menadžmenta i stručnih saradnika (u Ustanovi i spoljnih), kao i pomoćno osoblje koje se brine o ishrani i higijeni djece. Vaspitno-obrazovni proces odvija se prema Programu predškolskog vaspitanja i obrazovanja RS, donesenog od strane resornog Ministarstva.

Osim redovnog Programa, u toku boravka djece u Ustanovi organizovani su Specijalizovani razvojni programi namijenjeni dodatnom razvoju pojedinih aspekata razvoja djece i to: Mala škola sporta i Mala škola stranih jezika. Svi programi su realizovani od strane spoljnih saradnika što je po propisanom Zakonu o predškolskom vaspitanju i obrazovanju. Ishrana djece u Ustanovi je praćena od strane nutricioniste-dijetetičara, što nas je dovelo u pozitivan položaj u odnosu na ostale ustanove koje su tek od 2018. prema Pravilniku o ishrani u predškolskim ustanovama uveli zdravu hranu, dok smo mi unazad nekoliko godina tu praksu već stekli.

Odličnu saradnju osim sa roditeljima djece smještene u Ustanovu, imali smo i sa lokalnom zajednicom i Ministarstvom prosvjete i kulture RS, kao i sa Republičkim pedagoškim zavodom RS. U ovoj godini direktor ustanove mr Gordana Simić, nastavila je sa radom u komisiji za Reformu obrazovanja RS, u oblasti predškolskog vaspitanja i obrazovanja.

Važno je napomenuti da smo u 2021.godini bili jedina Ustanova koja je realizovala Program pripreme za djecu u godini pred polazak u školu na nivou Republike Srpske. Zbog cjelokupne epidemiološke situacije ostale Ustanove nisu realizovale navedeni program. Program se realizovao veoma uspješno i 75 djece predškolskog uzrasta je iz tih grupa u septembru mjesecu krenulo u školu.

U okviru partnerstva sa društvenom sredinom, uspješno su realizovane i aktivnosti vezane za određene događaje, koje se tradicionalno održavaju: Dječija nedjelja, Nedjelja ekologije, Nikoljdan, Nova godina, Dan žena. Ostale manifestacije u kojima smo svake godine uzimali učešće ( Dječiji osmijeh, Konferencija beba, Vaskršnje svečanosti...) ove godine nismo mogli realizovati zbog pandemije virusa COVID 19.

U radnoj 2020/21. godini realizovali smo još jedan projekat Predškolske ustanove prijatelji pravilne ishrane, te smo nastavili projekat kako bismo u narednom periodu bili dobitnici certifikata „ PU Prijatelj pravilne ishrane“. Takođe smo bili učesnici 9. međunarodne, naučno-stručne konferencije u organizaciji BAPTA-e (Balkanskog saveza udruženja vaspitača), gdje je direktor Ustanove mr Gordana Simić, imala svoje izlaganje i predstavljanje stručne literature „Kvalitet predškolskog kurikuluma i cjelovit razvoja djeteta“.

Unapređenje kvaliteta vaspitno-obrazovnog procesa vidljivo je u svakom segmentu rada Ustanove, što i jeste osnovni cilj iste. Naime, imali smo izuzetnu saradnju sa roditeljima i institucijama putem kojih smo mogli do određene mjere pomoći i djeci koja su imala određene poteškoće pri učenju i učešću. Rad psihologa u prvom redu iziskuje posebnu pažnju u izvještaju, jer smo postigli sve ono što u prethodnim periodima nismo mogli, a to je da roditeljima pružimo adekvatne načine rane intervencije kod djece sa određenim poteškoćama. Opservacioni timovi u sastavu vaspitača, spoljnih stručnih saradnika i resursnog centra za podršku u radu sa djecom sa poteškoćama RS JU „Budućnost“ Derventa, a u saradnji sa Centrom za socijalni rad, imali su značajne preventivne rezultate u cilju pružanja podrške djeci koja imaju poteškoće u razvoju i da im se ranom intervencijom pruži podrška u razvoju njihovih maksimuma. Jedan dječak je do septembra 2021.imao asistenta za podršku u učenju koju mu je obezbijedila Ustanova.

JPU „Trol“ od oktobra mjeseca je dobio povjerenje CIVITAS-a te se tako odvijaju besplatne radionice za djecu koja nisu obuhvaćena redovnim boravkom u PU, a planirana je realizacija radionica u selima, Osinji i Kalenderovcima, koje će obuhvatiti i djecu koja su obližnjim mjestima kod navedenih. Voditelji radionice su Gordana Simić, magistar predškolskog vaspitanja i asistenti Lidija Popović, diplomirani vaspitač i Nikolina Marić, diplomirani defektolog.

Stručni aktivi vaspitača svakako su zaslužni za kvalitet vaspitno-obrazovnog procesa, putem kojeg se vrši evaluacija i samoevaluacija vaspitača i njihovog rada, te je tako izvještaj prosvjetnog inspektora, kao i savjetnika/inspektora za predškolsko vaspitanje pozitivan u potpunosti, bez sugestija i negativnih ocjena u bilo kojem segmentu. Stručna vijeća vaspitača održavana jednom u mjesecu su svakako rješavala pitanja unapređenja kvaliteta v-o procesa, kao i tekuću problematiku.

Roditeljski sastanci su uspješno održavani uz potpunu podršku roditelja, te su tako ispoštovani svi dogovori potrebni za saradnju Ustanove i roditelja. Većina roditeljskih sastanaka se odvijala putem „onlajn“ mreža, ali od septembra mjeseca je dozvoljen ulazak roditelja u Ustanovu te su i roditeljski sastanci, u dozvoljenom broju prisutnih, uspjeli da se odvijaju nesmetano.

Savjet roditelja je imao sastanke, na kojima se razgovaralo o svim aktivnostima u Ustanovi, gdje su članovi Savjeta davali razne korisne prijedloge za unapređenje rada. Zajedno sa Savjetom roditelja u oktobru mjesecu je realizovana „Dječija nedjelja“ pod nazivom „Zajedno možemo sve“, te smo tom prilikom realizovali aktivnosti posjete starije grupe djece Gradonačelniku i ostalim zaposlenima u Gradskoj Upravi, Bazari u prostorima derventskih privrednika, radionica za roditelje „Napravi mi lutku“ iz koje su izdvojene lutke i poslate u Dom za djecu bez roditeljskog staranja „Rade Vranješević“ Banjaluka i zajedno sa novčanim prilogom roditelja i vaspitača biće poslane mališanima u Domu. Takođe u sklopu Dječije nedjelje realizovana su sportska takmičenja roditelja i djece koja je organizovana u saradnji sa Školom sporta „Arena“.

Sve planirane aktivnosti su blagovremeno i kvalitetno realizovane.

**PROSTORNI I TEHNIČKI USLOVI ZA REALIZACIJU PROGRAMA U IZVJEŠTAJNOM PERIODU:**

Postojeći prostor ima 9 radnih soba, u kojima je smješteno 9 vaspitnih grupa, uzrasta od 1 godine do 6 godina. Svaka soba je u potpunosti opremljena po standardima za ovu vrstu rada. Krajem 2018.godine započela je izgradnja novog objekta koji je toplom poveznicom spojen sa postojećim. Novi kapaciteti osim radnih soba imaju i vešeraj. Vlada RS je lokalnoj zajednici dodijelila 1000000 km, od čega je 400 000km odvojeno za izgradnju novih kapaciteta predškolske ustanove. Investiciona razvojna banka u saradnji sa lokalnom zajednicom uložila je preko 100 000 km nepovratnih sredstava za opremanje novih kapaciteta, tako da možemo reći da je oko 620 000km od kraja prethodne godine pa do sada uloženo u predškolsko vaspitanje i obrazovanje.

U prošloj godini osim u objekat, uloženo je i u edukativni didaktički materijal za djecu, te je tako Gradonačelnik obezbijedio komplete didaktičkog materijala sačinjene od tri različite edukativne knjižice za svako dijete od 4 – 6 godina u redovnom programu i 75 djece u Pripremnom programu u godini pred polazak u školu. Ove godine je Ustanova obezbijedila didaktičke komplete za rad sa djecom u predškolskoj ustanovi za djecu srednjih i starijih grupa.

Uz proširenje kapaciteta z boravak djece opremljeno je i dodatno skladište za ogrev, kao i arhiva za odlaganje administrativne dokumentacije, van postojećih objekata, a opet u krugu istih. I kao takvi se redovno koriste za predviđene namjene.

Od oktobra 2019.godine Ustanova radi punim kapacitetom, koji trenutno broji oko 211 djece. Prostor koji svakako nedostaje je fiskulturna sala, te se sadržaji fizičkog vaspitanja obavljaju u holu Ustanove ili u dvorištu kada vremenske prilike to dozvoljavaju..

Sobe su klimatizovane, kao i hol koji ujedno služi i kao trpezarija.

U okviru projekta proširenja kuhinja je opremljena sa dodatnim šporetom, frižiderom, mašinom za suđe i ljuštilicom za krompir, a sitni inventar za dodatni broj djece će takođe biti nabavljen.

Prostor za pranje i peglanje posteljine, siperaka i ostalih dječijih stvari je savremeno opremljen mašinama i valjkom za peglanje.

U cilju poboljšanja bezbijednosti djece, provode se redovne mjere održavanja prostora, vrši se kontrola hidratantske mreže u Ustanovi, protivpožarnih aparata, te zaštita od udara groma.

Higijenska kontrola objekta koja se odvija tokom cijele godine, pokazala je dobre uslove u smislu temperature, vlažnosti i provjetrenosti. Redovno se obavlja dezinfekcija, dezinsekcija, deratizacija, kao i kontrola higijene u kuhinji i tehničkih uređaja u kuhinji. Kroz saradnju sa sanitarnim inspektorom vrši se izbor i kontrola namirnica, kao i gotovih jela.

U prošlom mjesecu na svim grejnim tijelima (radijatorima) izmijenjene su termo glave, te je sada temperatura još bolje regulisana.

Takođe se vodi kontrola zdravstvene dokumentacije zaposlenih, gdje se redovno prate i evidentiraju sanitarne knjižice zaposlenih i upućuju se na redovne kontrole.

Ljekarski pregledi za sve zaposlene se obavljaju jednom godišnje u mjesecu martu.

**PLANIRANE AKTIVNOSTI U NAREDNOM PERIODU**

* Proširenje postojećih kapaciteta za dvije vaspitno-uzrasne grupe djece, odnosno za dvije radne sobe sa pratećim prostorima u saradnji sa osnivačem.
* Uređenje dvorišnog prostora za igru u dijelu novoizgrađenog objekta u saradnji sa osnivačem.
* Izgradnja fiskulturne sale u sklopu igrališnog prostora u dijelu dvorišta kod novoizgrađenog dijela objekta u saradnji sa osnivačem.
* Realizacija vaspitno- obrazovnih aktivnosti po Programu rada ustanove, sa stalnom tendencijom iznalaženja najboljih metoda za postizanje ishoda učenja.
* Učešće na seminarima za vaspitače i ostalo osoblje, koji se organizuju u našoj Ustanovi, kao i drugim ustanovama u regiji i Republici.
* Edukacije za vaspitače, roditelje i djecu u vannastavnim sadržajima;
* Rad na unapređenju vaspitno-obrazovnog procesa prateći savremene i inovativne oblike i metode rada sa djecom
* Specijalizovani razvojni programi će svakako biti dio našeg godišnjeg programa
* Programi za unapređenje partnerstva sa porodicom – programi odgovornog roditeljstva
* Programi psihosocijalne podrške za roditelje djece sa smetnjama u razvoju
* Rad na osvješćavanju društvene zajednice o potrebi ranog vaspitanja i obrazovanja
* Unapređenje statusa predškolske djece u zajednici u pogledu opšteg razvoja u svim aspektima, prema individualnim mogućnostima, pripremanjem za život i dalje školovanje i obrazovanje
* Unapređenje zdravstvenog statusa djece, fizičkog i mentalnog, koji će potpomoći razvoj i bitnno uticati na njihovo dalje zdravstveno stanje i sve psihofizičke pretpostavke za učenje i razvoj
* Veće mogućnosti odgovarajućih kompenzacija za djecu koja dolaze iz siromašnijih, ruralnih i socijalno ugroženih sredina

Direktor

\_\_\_\_\_\_\_\_\_\_\_\_\_\_

Mr Gordana Simić